b'\n_START_ARTICLE_\nTed Haggard\n_START_PARAGRAPH_\nTed Arthur Haggard (s. 27. kes\xc3\xa4kuuta 1956) on yhdysvaltalainen evankelinen saarnaaja, joka tunnetaan my\xc3\xb6s nimell\xc3\xa4 Pastor Ted. H\xc3\xa4n on Association of Life-Giving Churches -j\xc3\xa4rjest\xc3\xb6n perustaja, New Life -kirkon perustaja ja sen entinen pastori. _NEWLINE_3. marraskuuta 2006 h\xc3\xa4n erosi National Association of Evangelicals -j\xc3\xa4rjest\xc3\xb6n johdosta ja pastorinteht\xc3\xa4v\xc3\xa4st\xc3\xa4\xc3\xa4n Mike Jonesin kerrottua Haggardin ostaneen h\xc3\xa4nelt\xc3\xa4 seksipalveluita ja k\xc3\xa4ytt\xc3\xa4neen metamfetamiinia. Alkuun Haggard kielsi tuntevansa Jonesia, mutta my\xc3\xb6hemmin kertoi ostaneensa t\xc3\xa4lt\xc3\xa4 hierontaa ja lopulta New Life -kirkon seurakunnalle osoittamassaan kirjeess\xc3\xa4 kertoi syyllistyneens\xc3\xa4 "seksuaaliseen moraalittomuuteen"._NEWLINE_Kirkon kanssa tekem\xc3\xa4ns\xc3\xa4 sopimuksen pohjalta Haggardin tuli l\xc3\xa4hte\xc3\xa4 Coloradon osavaltiosta, eik\xc3\xa4 esiinty\xc3\xa4 julkisuudessa. Tammikuussa 2009 Haggard tuli vaimoineen julkisuuteen The Oprah Winfrey Show\'ssa, jossa h\xc3\xa4n kertoi vaihtaneensa perheineen asuinpaikkaa useasti muun muassa Arizonassa, hakeneensa turhaan useita ty\xc3\xb6paikkoja ja el\xc3\xa4neens\xc3\xa4 satunnaisia t\xc3\xb6it\xc3\xa4 tekem\xc3\xa4ll\xc3\xa4. H\xc3\xa4n my\xc3\xb6s pyysi Mike Jonesilta julkisesti anteeksi. Haggard kuvaili itse\xc3\xa4\xc3\xa4n "ensiluokan luuseriksi" ja kertoi harkinneensa itsemurhaa, mutta selvinneens\xc3\xa4 tilanteesta l\xc3\xa4pi Jeesuksen ja terapian avulla. HBO julkaisi samaan aikaan Haggardin skandaalin j\xc3\xa4lkivaiheista kertovan dokumenttielokuvan, joka seurasi perheen el\xc3\xa4m\xc3\xa4\xc3\xa4 18 kuukauden ajan.'